บึ้ม!ทำเครียด พนง.ธนาคารระวัง24ชั่วโมง
&nbsp;
19 ส.ค. 2554

โพสต์ทูเดย์ — บึ้มธนาคารกรุงเทพสะเทือนทั้งระบบ พนักงานลูกค้าเสียขวัญ ธนาคารเฝ้าระวัง 24 ชม.
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย เปิดเผยว่า ได้ให้หน่วยติดตามสถานการณ์ (คอมมานด์เซ็นเตอร์) คอยเฝ้าระวัง 24 ชั่วโมง และรายงานสถานการณ์ให้ผู้บริหารธนาคารทราบเป็นระยะๆ หากมีเหตุการณ์ฉุกเฉิน ผู้บริหารระดับสูงทุกคนไม่ว่าอยู่ที่ไหน จะรวมตัวกันเพื่อประชุมรับมือให้เร็วที่สุด
สำหรับเหตุการณ์ปาระเบิดที่สาขาของธนาคารกรุงเทพ เมื่อวันเสาร์ที่ 27 ก.พ. ที่ผ่านมานั้นนายวีรวัฒน์ กล่าวว่า ธนาคารจะเฝ้าระวังสาขาทั่วประเทศ ไม่เลือกทำเล เพราะมีโอกาสเกิดกับสาขาไหนก็ได้
ด้านสาขาและตู้เอทีเอ็มทุกแห่งได้ติดตั้งกล้องวงจรปิด รวมถึงทำประกันไว้หมดแล้ว
“พนักงานแบงก์โดยรวมต่างเสียขวัญ ต้นทุนทุกคนเพิ่มขึ้น ไม่ใช่แค่แบงก์ แต่เป็นต้นทุนของทุกคน ทั้งลูกค้า คนสัญจรไปมา เราไม่รู้ว่าคนป่วนมีจุดประสงค์อะไรและลึกซึ้งแค่ไหน” นายวีรวัฒน์ กล่าว 
ด้านนายสถาพร กวิตานนท์ รองประธานกรรมการ ธนาคารกรุงเทพ กล่าวว่า ธนาคารไม่มีส่วนเกี่ยวข้องกับทางการเมือง 
ขณะที่ผู้บริหารธนาคารกรุงเทพ ได้ประชุมด่วนเมื่อวันที่ 28 ก.พ. แต่ผู้บริหารไม่ยอมเปิดเผยรายละเอียดว่าจะรับมือกับสถานการณ์อย่างไร
“โนคอมเมนต์ แต่เราจะทำสิ่งที่เราทำได้” แหล่งข่าวเปิดเผย